Jaunimo reikalų taryba
Ataskaita už 2021 m.

Ataskaitinių metų pradžioje tarybą sudarė: pirmininkė – Dovilė Adamonytė, pirmininko pavaduotoja – Austėja Suchockaitė. Tarybą sudaro 8 nariai (4 – deleguoti Savivaldybės tarybos, 4 – deleguoti Savivaldybės jaunimo organizacijų tarybos): Dovilė Adamonytė, Helmanas Lik, Kristina Šalčiūtė – Savivaldybės administracijos Švietimo, kultūros ir sporto skyriaus vyriausioji specialistė (vyr. kalbos tvarkytoja), Linas Smailys – Birštono sporto centro treneris, Gabrielė Kamarauskaitė – jaunimo atstovė, Austėja Suchockaitė – jaunimo atstovė, Emilija Treigytė – jaunimo atstovė, Ernestas Vyšniauskas – jaunimo atstovas. 
Ataskaitiniais metais vyko 5 tarybos posėdžiai. Posėdžiuose buvo svarstyti klausimai dėl jaunimo poreikių Birštono savivaldybėje išsiaiškinimo. Atviro posėdžio metu buvo suorganizuotas susipažinimas su Gimnazijos parlamentu ir bandoma išsiaiškinti jaunimo poreikius karantino periodu bei kuo JRT galėtų padėti. Susitikimo metu buvo nutarta, bendradarbiaujant Jaunimo reikalų tarybai su Gimnazijos parlamentu, sudaryti klausimų ir idėjų pasiūlymus klausimynui apie jaunimo poreikius karantino ir ne karantino laikotarpiais ir išsiaiškinti poreikius plačiau ir išsamiau.
Taip pat nemažai dėmesio skirta klausimui dėl Jaunimo reikalų tarybos neaktyvių narių. Posėdžių metu buvo svarstomi įvairūs sprendimo būdai, kaip suaktyvinti narių dalyvavimą ir įsitraukimą. Atsižvelgiant į posėdžiuose svarstomą situaciją, ataskaitinių metų pradžioje buvo gauti neaktyvių narių prašymai dėl atsistatydinimo iš Jaunimo reikalų tarybos. Pagal Jaunimo atstovų į Birštono savivaldybės jaunimo reikalų tarybą rinkimų organizavimo tvarkos aprašo 34 punktą, nutrūkus SJRT nario, jaunimo atstovo įgaliojimams, jo vietą užima daugiausia balsų visuotinio susirinkimo metu surinkęs, tačiau į SJRT nepatekęs kandidatas. Neaktyvius narius iki kadencijos pabaigos pakeitė Emilija Treigytė ir Ernestas Vyšniauskas, su kuriais buvo aptarti jų lūkesčiai, idėjos, vizijos. Taip pat atsižvelgdama į susidariusią situaciją, taryba pasiūlė Savivaldybės tarybai teikti JRT nuostatų ir JRT jaunimo atstovų rinkimų tvarkos aprašo pakeitimus, leidžiančius lanksčiau organizuoti sklandesnį tarybos darbą. 
Posėdžių metu, atsižvelgiant į susidariusią situaciją, buvo koreguojamas 2021 m. JRT veiklos planas, taip pat nutarta generuoti naujas idėjas dėl jaunimo organizacijų glaudesnio bendradarbiavimo, svarstyta Liepos 6 d. – Valstybės (Lietuvos Karaliaus Mindaugo karūnavimo) diena. JRT, jaunimo, jaunimo organizacijų ir su jaunimu dirbančių organizacijų galimybės prisidedant prie šios dienos šventimo, išvažiuojamojo JRT pažintinio / gerosios patirties keitimosi vizito į kitą savivaldybę planavimas.
Ataskaitiniais metais, rugsėjo 16 d., įvyko Savivaldybės Jaunimo reikalų tarybos Jaunimo atstovų rinkimai nuotoliniu būdu ir buvo išrinkti nauji JRT jaunimo dalies nariai: Ingrida Mieliauskaitė, Julija Mineikienė, Austėja Suchockaitė, Emilija Treigytė. Po rinkimų buvo organizuotas naujos sudėties tarybos posėdis, kurio metu nauji tarybos nariai išsakė savo vizijas ir tikslus. Džiugu, kad naujai prisijungę tarybos nariai konkrečiai išsakė turimas savo idėjas ir vizijas. 
Naujos sudėties taryba pirmajame savo posėdyje nutarė ieškoti resursų užsiėmimų ciklą „Moksleivių psichikos sveikatos ir psichologinės gerovės stiprinimas“ daryti tęstiniu, įtraukiant visų amžiaus grupių moksleivius. Projektui „Profesionalus lytinis ugdymas Birštono moksleiviams“ nelaimėjus JRD finansavimo konkurso, jį patobulinus, teikti pakartotinai ir papildomai ieškoti alternatyvių finansavimo šaltinių. Ieškoti idėjų ir galimybių organizuoti ekologijos užsiėmimus Birštono gimnazijos mokiniams. Suorganizuoti Birštono jaunųjų tėvelių susirinkimą, kurio metu būtų metodiškai surašytos visos jų problemos. Paruoštą dokumentą Jaunimo reikalų taryba teiktų kaip rekomendacijas Savivaldybės tarybai. Taryba taip pat buvo numačiusi organizuoti Advento laikotarpio labdaringą renginį (koncertą), kuriame surinktos lėšos būtų skirtos Studijų rėmimo fondui, tačiau dėl pablogėjusios pandeminės situacijos šis renginys neįvyko.

